মেট্রো বিভ্রাট, অফিসফেরত যাত্রীদের বিপাকে

কলকাতা: মেট্রো (Kolkata Metro) বিভ্রাটে বিপাকে অফিসফেরত যাত্রীরা।দক্ষিণেশ্বর (Dakshineswar Metro Station) থেকে ময়দানের মাঝে কোনও পরিষেবা মিলছে না। অন্যদিকে যতীন দাস পার্ক থেকে শহীদ ক্ষুদিরাম পর্যন্ত মেট্রো চলাচল (Kolkata Metro service) বন্ধ রয়েছে। মেট্রোর পক্ষ থেকে এই বিভ্রাটের কোনও সঠিক কারণ জানানো হয়নি। স্টেশনে স্টেশনে বারবার ঘোষণা করা হচ্ছে, অনিবার্য কারণবশত পরিষেবা বন্ধ। শুরুতে ট্রেনের মধ্যে বলা হচ্ছিল যে লাইন ক্লিয়ারেন্স না পাওয়ার জন্য এই বিভ্রাট। যার জেরে অফিস ফেরত যাত্রীদের চরম ভোগান্তিতে পরতে হয়। দীর্ঘক্ষণ আটকে থাকার পর স্বাভাবিক হয় পরিষেবা।

দক্ষিণেশ্বর এবং শহিদ ক্ষুদিরাম সংযোগকারী এই লাইনেই যাত্রীদের ভিড় সবচেয়ে বেশি থাকে। সন্ধ্যায় অফিসফেরত যাত্রীদের ভিড় থাকে যথেষ্ট। শহরের যানজট এড়িয়ে স্বল্প সময়ে গন্তব্যে পৌঁছোনোর জন্য যাত্রীরা মেট্রো পরিষেবা ব্যবহার করেন। অথচ সেই মেট্রো লাইনেই ফের বিভ্রাট। অফিস ছুটির সময়ে মেট্রোর এই বিভ্রাটে ভোগান্তির শিকার হচ্ছেন বহু যাত্রী। ময়দান এবং দক্ষিণেশ্বরের মাঝে মেট্রো পরিষেবা আচমকা বন্ধ হয়ে যাওয়ায় বিকল্প ব্যবস্থা করতে হচ্ছে যাত্রীদের।পরিষেবা হঠাৎ বন্ধ হয়ে যাওয়া মেট্রো কর্তৃপক্ষের ভূমিকা নিয়ে ক্ষোভ উগরে দিয়েছেন অনেকে।